Prin hotărârea nr. 9/2024, Consiliul local al orașului Ocnele Mari a aprobat proiectul de buget pe acest an la valoarea de 26,2 milioane de lei, din care 5,4 milioane de lei venituri proprii. La finalul anului 2023, Primăria orașului Ocnele Mari a semnat contractul de finanțare pentru construirea unui centru comunitar integrat, destinat să ofere asistență medicală preventivă și parțial socială. În acest sens, spunem că, prin hotărârea nr. 14/2023, Consiliul Local orașului Ocnele Mari a adoptat proiectul de investiții "Centru Comunitar Integrat în oraşul Ocnele Mari" și depunerea spre finanţare în cadrul apelului de proiecte al PNRR. Valoarea totală a proiectului este în cuantum de 1 milion de lei fără TVA. S-a mai aprobat finanţarea din bugetul local al tuturor cheltuielilor neeligibile care asigura implementarea proiectului, astfel cum acestea vor rezulta în documentaţiile tehnico-economice. Tot la sfârșitul anului trecut, Consiliul Local al orașului Ocnele Mari a decis implementarea etapei a II-a a proiectului "Creșterea calității vieţii în oraşul Ocnele Mari; Construire bloc de locuinţe sociale; Modernizare si extindere componenta grădiniţă cu program prelungit Piticot Ocnița; Modernizare străzi si trotuare in oraşul Ocnele Mari, județul Valcea", în cadrul Programului Regional Sud-Vest Oltenia 2021 - 2027, în scopul finalizării integrale, precum si susţinerea cheltuielilor necesare in acest sens - cofinantare si cheltuieli neeligibile. În toamna anului 2023, Primăria orașului Ocnele Mari a primit suma de 300.000 lei din partea Consiliului Județean Vâlcea.
Web Design by DowMedia